ཁ་དོག་ནི་མིའི་རིགས་ཀྱི་སྤྱི་ཚོགས་འཚོ་བ་དང་ཁོར་ཡུག་ཀུན་ཏུ་སིམ་ཡོད་པ་ལ།མིའི་སྤྱི་ཚོགས་འཕེལ་རྒྱས་དང་བསམ་བློའི་འཕེལ་རིམ་ལས་ཁ་དོག་དེའང་མཚོན་རྟགས་གལ་ཆེན་ཞིག་ཏུ་གྲུབ་ནས་མི་རིགས་ཤིག་གི་རིག་གནས་ཁྱད་ཆོས་སུ་གྱུར་ཡོད།བོད་ལ་ཁ་དོག་རིག་གནས་འདི་བསྐལ་པ་ཡ་ཐོག་གདོད་མའི་དུས་ནས་ཡོད་དེ།གནའ་བོའི་དུས་སུ་བོད་མི་ཚོས་ལུས་ལ་ས་དཀར་གྱི་རི་མོ་འབྲི་བ་དང་སྔོ་ལྗང་གི་ལོ་མ་གྱོན་པ།རྒྱན་དུ་མི་ཏོག་དང་རུས་པ།རྡོ་དཀར།འགྲོན་བུ་སོགས་ལ་བུ་ག་བཏོད་དེ་འདོགས་པ་སོགས་མཛེས་བཟོ་རྫིག་སྣང་སྟོན་རྒྱུ་གནའ་ནས་རྟོགས་ཤིང་།རི་དྭགས་དང་གཅན་གཟན་སོགས་བརྔོན་ནས་ཚོན་ཁྲ་ཅན་དང་ཁ་དོག་མཛེས་ཤིང་བཀྲ་བའི་བྱ་སྒྲོ་དང་པགས་པས་གྱོན་ཆས་དང་རྒྱན་ཆ་བཟོས་ཏེ་གོན་པ་སོགས་རང་བྱུང་གི་རི་མོ་དང་མདོག་ཅན་གྱི་རིགས་ལ་དགའ་བོ་དང་རྩ་ཆེན་བྱེད་པ་ཡིན།ལྷག་པར་བོད་གདོད་མའི་ཆོས་ལུགས་བོན་ཆོས་དར་བ་ནས་བཟུང་ས་དང་རྡོ་ལས་ཚོན་བླངས་ཏེ་མི་དང་རི་སྐྱེས་སྲོག་ཆགས་སོགས་བྱ་དངོས་ཀྱི་གཟུགས་རིས་འབྲི་བའི་སྲོལ་ལུགས་བྱུང་ཞིང་ཁ་དོག་ལས་བོད་མི་རིགས་ལ་ཐུན་མིན་གྱི་འདུ་ཤེས་ཤིག་ཆགས་ཡོད་པས་ང་ཚོས་ཁ་དོག་ལ་མཚོན་དོན་མི་འདྲ་བ་རེ་བསྩལ་ཅིང་།གཙོ་ཕལ་དང་མཆོག་དམན་གྱི་དབྱེ་བ་བཀར་ཡོད་པར་མ་ཟད།དུས་རྒྱུན་གྱི་འཚོ་བའི་ཁྲོད་དད་མོས་ཡོད་པའི་ཁ་དོག་སྤྱིའི་ཆ་ནས་མདོག་དཀར་པོ་དང་།སྔོན་པོ།དམར་པོ།སེར་པོ།ལྗང་ཁུ་སོགས་ཡིན།འདི་ལྔ་བོ་ཁ་དོག་ཁྲོད་ཀྱི་གཙོ་ཤས་སུ་གྲུབ་པ་དང་བོད་གདོད་མའི་ཆོས་ལུགས་ཏེ།བོན་ཆོས་ནང་འབྱུང་བ་ལྔའི་མཚོན་དོན་དུ་རེ་རེ་བཞིན་གྲུབ་ཡོད་ལ།རྗེས་སུ་སངས་རྒྱས་བསྟན་པས་དེའི་མུ་བསྐྱངས་ནས་མདོག་སྔོན་པོས་ནམ་མཁའ་དང་།དཀར་པོས་སྤྲིན།དམར་པོས་མི།སེར་པོས་ས།ལྗང་གུས་ཆུ་བཅས་མཚོན་པ་རེད།འདི་ལྟར་བོད་མིས་ཁ་དོག་འདི་དག་ལ་ནང་དོན་དང་བརྩེ་བ་ཐུན་མོང་མ་ཡིན་པ་རེ་སྤྲད་པ་དང་།བོད་བརྒྱུད་ནང་བསྟན་གྱི་བཟོ་བཀོད་སྒྱུ་རྩལ་དང་ཟློས་གར་འཁྲབ་ཆས་སོགས་ཚང་མར་མཚོན་དོན་དང་ཐོབ་ཐང་ངེས་ཅན་རེ་བསྩལ་ཡོད་པ་རེད།དེར་མ་ཟད་རང་རེའི་རྗེ་བོ་ཐོག་མ་གཉའ་ཁྲི་བཙན་པོ་གནམ་ནས་བབས་པའི་བཤད་རྒྱུན་ལས་གནམ་སྔོན་པོར་ཤིན་ཏུ་བཀུར་ཞིང་མཆོག་ཏུ་བརྩི་ལ།འདི་ལྟར་དུས་རབས་བདུན་པར་ནང་པའི་བསྟན་པ་ཚུར་བསུས་པ་དང་བསྟུན་གོང་གི་ཁ་དོག་མཆོག་འཛིན་གྱི་ལྟ་བ་རྨང་བྱས་ནས་རང་རེའི་ཁ་དོག་རིག་གནས་འདི་རྒྱ་ཇེ་ཆེ་དང་ཕུན་སུམ་ཚོགས་པར་གྱུར་ཏོ།།